આ અંગે કુલપતિ ડૉ. સી.બી. જાડેજા સાથે વાત કરતાં તેમણે જણાવ્યું હતું કે, ‘મતદારયાદીમાંથી ખોટી રીતે નામ નીકળી ગયાની વાત ખોટી છે. પહેલી યાદી પછી આવેલી વાંધાઅરજીઓ જોઈને યાદીની ફેરતપાસણી કરાઈ હતી. તેમાં ભૂલ ભરેલા ફોર્મ હોવાથી નામો નીકળી ગયા છે. જે વિદ્યાર્થીઓ આ કાંડમાં સંડોવાયેલા છે તેમના પરનો આરોપ સાબિત થાય તો તેમનો પ્રવેશ રદ્દ કરવાનો ઠરાવ એક્ઝિક્યુટિવ કાઉન્સિલે કર્યો છે. હવે પછી ભવિષ્યમાં આવા પ્રકારની ઘટના ન બને તે માટે તમામ વિદ્યાર્થીઓ તેમના આઈકાર્ડ પહેરીને જ કેમ્પસમાં ફરે તે ફરજિયાત કરાશે. અજાણ્યા શખ્સોની પૂછતાછ કરાશે.’ આ પ્રકરણમાં જેનું મોં કાળું કરાયું હતું તે પ્રો. ડૉ. બક્ષી સાથે વાત કરતાં તેમણે જણાવ્યું હતું કે, ‘યુનિવર્સિટી તરફથી મને જે ફરજ સોંપાઈ હતી તે ફોર્મની સ્ક્રુટિનીનું કામ મેં નિષ્ઠાપૂર્વક કર્યું છે. જે નામો રદ્દ થયા છે તે ખોટી રીતે થયા હોવાનો એબીવીપીને વહેમ હતો, પરંતુ તેમ હતું નહીં. વિદ્યાર્થીઓની રજૂઆત બાબત કમિટી સાંજના નિર્ણય લેવાની હતી, પરંતુ તે પહેલાં જ મારા પર હુમલો કરવામાં આવ્યો હતો. આ મતિભ્રષ્ટ વિદ્યાર્થીઓને ભગવાન સદ્બુદ્ધિ આપે તેવી પ્રાર્થના જ હું કરું છું.’